《琉球刀歌》
清代·贾虞龙

天吴翻风立海水，老鲛跳波剪长尾。殷殷空山霹雳声，飞来海客炉中死。

炉中冉冉浮炎烟，乃厉乃锻成三年。铦锋照川霜雪白，宝锷出匣芙蕖妍。

黄云峥嵘天宇廓，阴森日暮精灵跃。奇气能教山魅愁，寒芒欲逼天星落。

神物所属非人求，会合亦似针磁投。远从鳌背踏沧海，携来万里沙棠舟。

出鞘苍茫对晴昊，百感无端入怀抱。十年磨刃赠何人，夷门古路生秋草。

作者简介：贾虞龙，字舜臣，号云城，汉军旗人。乾隆癸酉举人。有《谦益堂诗钞》。